Vo štvrtok 21.1. som písal krátky príspevok s pár fotografiami o zimnej údržbe komunikácií v meste. Vtedy som nepočítal s tým, že sa tak veľmi skoro (za tri dni) a tak intenzívne k téme vrátim.
V sobotu s príchodom večera prišlo aj ku zmene počasia a polojasnú oblohu vystriedala olovená šeď, z ktorej začalo snežiť. Pohľadom z okna som videl že nejde o žiaden extrém, ale vytrvalé sneženie bez prestávky postupne pokrývalo mesto.Budík ma zobudil o štvrtej. Pri chlípaní horúcej kávy som premýšľal či nepôjdem skoro (predsa len je nedeľa) a nebudem zbytočne mrznúť pred zamknutou bránou TSM… ešte som ale ani neprišiel k autu pred panelákom a bolo mi jasné, že s tým skorým príchodom to nebude tak horúce. Niekto už odhrnul príjazd k parkovisku a aj celá cesta na kruháč bola prepluhovaná traktorom.
Pred OC Máj som stretol prvú postavu v pracovnom s logom TSM, ktorá s malým Agzat-om čistila chodníky. O pár desiatok metrov ďalej druhá posýpala odhrnuté plochy zrejme klasickou zmesou kamennej drte a cestárskej soli. Ešte pred kostolom som vo svetlách zbadal jedného zo zamestnancov ako kráča smerom ku stanici. Bol rád že som ho kus cesty na technický dvor zviezol, mohol sa zapojiť o to skôr do čistenia mesta a vystriedať niekoho kto už, podľa jeho slov "má toho dosť". Takmer všetci zamestnanci (v pohotovosti) boli sobotu o 21 hodine večer zvolaní a o 22:00 už každý plnil svoje úlohy v pridelenom rajóne.